khistorydata/jeongjo-sjw-relations huggingface dataset:
정조 10년
丙午十月初十日午時。上御重熙堂。都承旨與大臣有司堂上入侍時。左議政李福源。行戶曹判書鄭一祥。行副司直李性源。禮曹判書徐有隣。刑曹判書金履素。禮曹參判申大升。行都承旨李聖圭。假注書朴蓍壽。記事官李崑秀尹行任。以次進伏訖。福源曰。日寒稍緊。聖體。若何。上曰。一樣矣。陵上奉審所見何如。而役事果至改封築之境耶。福源曰。舊土尙今有餘。不必改封築。而莎草則不可不盡爲修改矣。上曰。戶判進前。一祥進伏。上曰。今則水道果順下乎。一祥曰。修改後則伏想必勝於前矣。上曰。告安祭。當於何時爲之耶。一祥曰。此則隨時行禮矣。上曰。此後則果能無慮乎。一祥曰。一新修改。則必無後慮。而今若隨毁隨補。則或慮莎根枯損矣。上曰。所入莎草爲幾張乎。福源曰。以二千張修補矣。多有餘者。故此則以精置之意申飭矣。上曰。日後若有補莎處。則以此用之無妨矣。命禮曹參判進前。大升進伏奏曰。臣於穆陵改莎時看審。則曲墻至近之地。樹木叢密。所見極爲未安。此非陵官所可擅便。來頭節享時。兼行告由。獻官與陵官眼同。略加疏除。恐合事宜。而事體重大。故敢此仰達矣。上曰。出擧條。自本曹更問于陵官。當斫株數區別大中小。使之執來後。草記擧行。可也。出擧條上曰。右相何不入來乎。福源曰。以其本病。不得入來云矣。福源曰。聞日本關白身死云。然則通信使。例爲入去矣。上曰。前例。何如。有隣曰。待其請來入去矣。福源曰。通信使若入去。則人蔘不可不備待。而見今戶曹無餘儲者。此實可悶矣。上曰。斤數爲幾許乎。一祥曰。數爲二百四十斤。至期卜定於兩道。然後庶無窘急之歎矣。上曰。後日次對稟處。好矣。命大臣以下先退。上命聖圭書傳敎曰。觀此畿伯狀本。三大君墓所。多有頉處云。地方官與本家主祀人。眼同修改形止。使之報來後狀聞。其中益安大君墓所莎枯損。三面露土云。尋常勳舊塋域之年久頹圮者。尙可申飭修補。況此墓乎。嚴飭地方官。一新修治。畢役形止狀聞。則當遣官致祭。以此分付。勳臣之後。例加收錄。而益安主祀人。汔無一命之銜。在朝家崇報之政。大是欠事。益安大君奉祀孫。令該曹待窠。卽爲調用。又命書玉堂大臣箚子批答。命退。諸臣以次退出。
정조 10년
丙午十月初十日四更。上御重熙堂。坐直承旨入侍時。左副承旨洪仁浩。假注書朴蓍壽。記注官金健修。記事官李崑秀。以次進伏訖。上命書傳敎曰。未知稱頉與否。而俄下傳敎。何等嚴截。萬一在京稱在外。則寧有如許紀綱。稱在外諸臺。爲先遞差。卽令該府拿囚。囚單子。如或遲滯。判義禁當直都事。當重勘。各別嚴飭。夜將撤漏。所謂兩司無一人備員。此等貌樣。豈可但以駭痛言。大抵差出者。無非居住京鄕不分明。自來情勢。所共知之人。如是稱頉。勢所使然。政官若有一分嚴畏之心。尙敢如是行政。致煩酬應乎。長銓事固萬萬寒心。而至於金宇鎭。近日甄用。恩造何如。而罔知怵畏之義。反肆疑亂之計。節次蠶食。依舊手闊。至有今日擧措之放恣而伎倆畢露矣。唉哉。豈足道。政官事姑捨是。有國則豈無臺諫。家在城外諸臺。竝許遞。與未差之代。以在京無故人擇差。待下批。卽爲牌招。明日次對。使之備員進參。上曰。金宇鎭。本是怨國之徒。以數日前政事觀之。渠焉敢若是放恣乎。可見世道之多變矣。今日承宣。須知義理關頭。可也。持此傳敎。卽爲出去。分付。諸臣以次退出。
정조 10년
行都承旨李聖圭坐。行左承旨具明謙坐直。右承旨李時秀坐。左副承旨洪仁浩傳旨未下。右副承旨朴天衡坐直。同副承旨未差。注書金孝建仕一員未差。假注書朴蓍壽仕直。事變假注書未差。
정조 10년
朴天衡啓曰。吏曹參議徐鼎修。旣在闕中。不爲肅謝。直爲出去。事甚未安。推考警責。何如。傳曰。允。
정조 10년
朴天衡啓曰。來十六日。儒生殿講日次矣。敢啓。傳曰。爲之。
정조 10년
傳于李聖圭曰。大臣備局堂上引見。
정조 10년
大司諫前望單子入之。金宇鎭落點。
정조 10년
具明謙啓曰。大司諫金宇鎭禁推事。命下矣。依定式遞差傳旨捧入之意。敢啓。傳曰。知道。
정조 10년
以黃海監司狀啓。災結分等事。傳于李聖圭曰。以草記。稟處。
정조 10년
朴天衡啓曰。卽者義禁府都事來言。領敦寧洪樂性。左議政李福源。今方待命於金吾門外云。係是大臣去就。敢啓。傳曰。知道。
정조 10년
朴天衡啓曰。卽者議政府錄事來言。左議政李福源。罪負彰著。萬殞難贖。走伏金吾門外。恭竢鈇鉞之誅云。仍納命召。何以爲之。敢稟。傳曰。自卿承聞似此諄複之敎。有改無勉。則王綱不期尊而自尊。朝象不期靖而自靖。將使擧朝寅協。一世雍熙。此政轉移之一大機會。卿與僚相。宜講對揚之方。而胥命納符。果何擧也。安心勿待命事。遣史官。傳諭。仍傳命召。
정조 10년
朴天衡啓曰。卽者左議政李福源。以爲。臣負罪未勘。轉益惶懍。威罰未降之前。無非席藁俟命之時。雖奉諄複之敎。不敢晏然祗承。仍爲胥命云。又使錄事。來納命召。何以爲之。敢稟。傳曰。勿待命事。遺史官更爲傳諭。仍傳命召。
정조 10년
李聖圭啓曰。卽者敦寧府錄事來言。領敦寧洪樂性。罪負彰著。萬隕難贖。走伏金吾門外。恭俟鈇鉞之誅云矣。係是大臣去就。敢啓。傳曰。卿則以原任。爲專經講考官。且無向卿言說之事。安心勿待命事。遣史官。傳諭。
정조 10년
李聖圭啓曰。卽者敦寧府錄事來言。領敦寧洪樂性。臣負罪未勘。轉益惶懍。威罰未降之前。無非席藁俟命之時。雖奉諄複之諭。不敢晏然祗承。仍爲胥命云。係是大臣去就。敢啓。傳曰。勿待命事。遣史官。更爲傳諭。
정조 10년
以金珍恪金致泳高昇甲李彙林孝源徐昇修李顯秀。文臣殿講居不禁推傳旨。傳于李時秀曰。分揀。
정조 10년
以修撰沈晉賢李彦祜牌不進罷職傳旨。傳于李時秀曰。只推。
정조 10년
傳于李聖圭曰。吏曹參議前望單子入之。
정조 10년
吏曹參判參議。前望單子入之。參判沈豐之。參議徐鼎修落點。
정조 10년
傳于李聖圭曰。承旨前望單子入之。待下批牌招察任。
정조 10년
承旨前望單子入之。具明謙朴天衡落點。
정조 10년
具明謙啓曰。臣與右副承旨趙衍德伴直矣。移拜兵曹參知。伴直無人。左副承旨洪仁浩。卽爲牌招入直。何如。傳曰。允。
정조 10년
傳于朴天衡曰。兵曹參判參知許遞。前望單子入之。待下批牌招。推移入直。
정조 10년
兵曹參判參知。前望單子入之。參判李在學。參知趙衍德落點。
정조 10년
傳于朴天衡曰。禮曹參判仍任。右尹前望單子入之。竝待開門牌招察任。
정조 10년
漢城右尹。前望單子入之。李秉模落點。
정조 10년
李聖圭啓曰。卽者前正郞金復仁。冒入闕中。投呈一疏。遣辭極爲駭悖。而不可退却。故不得不捧入。以備睿覽之意。敢啓。傳曰。知道。
정조 10년
備忘記。前正郞金復仁疏中。語及時弊。才下優批。而近日以重臣蔡濟恭事。多費精神。屢勤辭敎。豈爲重臣一人地也。一則爲廷臣。二則爲廷臣。若使世道。自此寧靖。人人不罹於橫逆。不坐於䵝䵢。是誠廷臣之福也。朝家亦豈不共享其利乎。廷臣能體認此意否。復仁疏中非逆。爲逆誣也云者。固是確論矣。特於兵判不反貼事。乃反勒說曰云云。此而不卽明示好惡。則一重臣。纔脫䵝䵢。一重臣。又遭橫逆。是不但爲世道睽離之漸。予之前此積費商量之苦心至意。將無以垂示。開納自開納。防杜自防杜。前正郞金復仁。特施削職。大抵今日臨筵之敎意。豈但已扶王綱於掃地。置廷臣於袵席。予則曰丕變之一大機會。凡今日衣君食君者。孰敢以今日以前事。生意開喙。甘自陷於拒令方命之誅。而萬一以復仁疏句語。又有更煩之擧。則朝家之所以處之者。惟在於公聽二字。苟欲公聽。止辟無期。大非予本意。此後此等章疏。無敢來呈之意。嚴飭中外。以示予牢定規度之意。
정조 10년
傳于朴天衡曰。事面終涉苟且。今則本事已妥帖。平安道節度使望。令該曹今日啓下。不必開政。仍令入直堂上口傳下批。
정조 10년
兵曹口傳政事。平安兵使單蔡濟恭。
정조 10년
朴天衡。以吏曹言啓曰。今此文禧廟望祭終獻官。前大司憲申大升塡差。而時無職名。令該曹口傳付軍職。何如。傳曰。他宰臣塡差。
정조 10년
朴天衡。以兵曹言啓曰。今十月十一日。武臣賓廳武經講書日次。而親臨專經文臣殿講相値。不得爲之之意。敢啓。傳曰。知道。
정조 10년
朴天衡。以兵曹言啓曰。宣傳官閔亨默。決棍五度後汰去事。命下矣。依下敎宣傳官閔亨默。決棍五度後汰去之意。敢啓。傳曰。近來宣傳官輩步品。無異翰林玉堂。大抵文武自異。雖曰同是士夫。各有定規。苟欲學習。出身之前。何不挾策赴禮圍做功令乎。此習未祛。緩急何恃。以此意。卿及諸武將知悉。各別嚴飭。仍令書付廳壁。俾各惕念擧行。可也。
정조 10년
朴天衡。以義禁府言啓曰。前執義呂萬永。前持平尹悌東韓光植。前正言金熙采等拿囚事。傳旨啓下矣。捉致家僮。卽爲就囚之意。各別嚴飭。則呂萬永今月初九日。下去京畿廣州地。尹悌東今月初四日。下去長湍地。韓光植下去原春道原州地。金熙采下去忠淸道忠州地。竝未及上來云。依例發遣府羅州。卽爲拿來。何如。傳曰。帶軍銜下鄕。誠一痼弊。嚴飭。刻期拿囚。可也。
정조 10년
校理沈樂洙疏曰。伏以。臣生逢聖明之世。久叨侍從之列。微忱未格於天衷。妄言不孚於人心。僇辱及於身名。羞恥極於搢紳。無面可顯。有生如死。昨年春夏以後。館職除旨。前後聯翩。而積違累逋。頑如木石。北幕赴職。雖出冒膺。異域銜名。竟阻反面。蹙伏窮廬。如無所容。薄破旋敍。恩隆繼降。奉隨天牌。瞻望雲闕。稽首退歸。有淚沾臆。嗚呼。臣之前後狼狽。戒在多言。跡旣自屛。情亦可悲。而猶具不泯之彝性。恒切過憂之寸忱。忠憤有所激發而泯默腐心。衷情有所溫蓄而隱忍成疾。每當職名之虛縻。猶不敢復爲號籲之計者。誠以言之無益。懲在吹。緘口咋舌。宜了此生。而心有所激。又復妄發。自顧臣情。良亦悲且苦矣。臣竊覸我殿下臨御十載。求治甚切。凡於政令施措之間。必欲其適當天理。允合人心。細量緇銖之或差。必期輕重之得中。而獨於懲討一事。輒皆過費辭敎。勒制群下。欲吏大小之臣。率皆俯首喪氣。不敢復言。人心由是忸習。以懲討爲弁髦。朝綱由是頹弛。視亂賊爲尋常。不問公議之當否。惟視上意而俯仰。數年以來。三司齊發之啓。或有纔奏而旋止。如李顯默之自停而更無繼論。一世共憤之言。或有旣出而仍寢。如李殷模之被削。而未聞復陳。以凶逆之獄頻仍而惟事了當。臺閣之啓或允而全爲區處。遂使人心自撓。世道靡定。彝倫斁絶而世方以爲恬安。亂逆橫肆而俗且以爲玩戯。君臣大義。久已冉冉墜地而莫可復振。則苟使治具畢張。庶績允釐。而國何以國。人何以人。雖以近日蔡濟恭事言之。擧一世懲討之論。殿下必欲力沮而强拂。前後言事之臣。過加威罰。罷削相仍。過中之敎。至謂犯分。人臣懲討之義。卽所以欲盡臣分。而乃殿下反責以犯分。究覈之請。容非可已。而一切拒塞。則臣未知何義也。濟恭罪惡。已塗一世之耳目。而一置之漫漶彌縫之科。上曰。非逆而群下曰逆。上下相持於逆與非逆之間。身犯惡逆之罪案。坐制邊閫之符節。群情駭惑。四方驚歎。此豈細故也哉。帝曰宥。皐陶曰殺。卽尋常刑辟之謂也。罪在惡逆而有如今日處分。不欲究覈者。臣未之聞也。嗚呼。逆者。天下之大惡。人倫之至變也。此非世間常有之事。而惟殿下御極以後。惡逆之生。殆無虛歲。伏想淵衷。亦必有反顧深念。而苟究其由。則數十年來亂賊之根窟未劈。凶逆之流波滋長。人心互相詿誤而漸致撓惑。世道仍以渙散而轉多疑眩。遂至於稱兵謀亂之瑮賊。出於世族仕宦之家。結案之招。隱然相連於萬古所無之凶賊。而未究情節之綢繆。惟恐株蔓之或延。殿下之前後討逆。一切以漫漶彌縫爲主者。非但今日濟恭之事而已。忠志之士。擧懷冤憤。凶醜之徒。潛相玩侮。聖朝所以治逆。未足以懲逆。臣實痛之。臣以言爲戒。含默隱忍。而昨冬今夏。猥膺遠役。關河雪霜之夕。遼薊風雨之夜。孤燈耿然。寸心如丹。憂係宗國。明發不寐。泝念近事。無非欲言而不敢言者。則竟負大義。有愧素心。及見近日過中之擧。又不能不有激微悃。妄干天威。情溢辭蹙。未達萬一。而區區之意。欲望深軫聖念。永恢遠圖。凡於懲討之事。一付公議。無或摧沮。稍使君臣大義。少得撑拄於長夜昏冥之世。則朝廷之上。風采頓變。諫諍之臣。忠義倍激。斁絶之彝倫可扶。橫肆之亂逆可懲。鞏億祈永之本。奠國家磐泰之勢。其在於斯矣。殿下加以臣言爲妄。則乞與言事諸臣。同被其罪。若臣前後逋慢之罪。亦命嚴勘。俾安自靖之義焉。省疏具悉。𦆜看朝象。無怪乎爾言之云然。爾須問朝筵之敎於登筵諸臣也。爾其勿辭察職。
정조 10년
前兵曹正郞金復仁疏曰。伏以。春宮邸下玄隧永閉。時月已過。伏惟我殿下止慈之痛。愈久愈切。八域含生之類。無不冤呼崩迫。第以護産隔月。天理可恃。聖上之所以企待。臣民之所以仰望。爲如何哉。千萬不意。宜嬪喪逝。一國茹痛。萬姓失圖。況我殿下之恫懷疚心。何以堪抑。仍伏念臣晩忝科第。偏被眷遇釋竭屬耳。驟登郞署。聖恩如天。圖報無地。而一段忠愛之心。素所弸結于中。目見刑政之失宜。時議之乖當。不避越爼之嫌。敢陳區區之懷。惟聖明。俯垂察焉。嗚呼。和氣致祥。乖氣致災。好生惡殺。雖仰聖度之至仁。當誅不誅。實致人情之鬱結。鬱結之氣足以致災。噫。彼逆楫。尙令假息於覆載之間。此豈非刑政之失宜者乎。莫重疹候。妄率投劑。已是罔赦之罪。而至於停乳一款。尤萬萬絶痛。窮兇情節。必有所以。而殿下之俯循群請者。止於竄配。人情之鬱結。乖氣之致災。理所必然。雖以懲前瑟後之道言之。逆楫之嚴鞫得情。不可一日少緩。伏願殿下。穆然深思。勿以蟣蝨之微。而或忽鯨鯢之誅焉。臣又竊有所憂慨於時議之乖當者。忠逆之別。何等關係。而不可一毫差忽者也。若以逆爲非逆則是護逆也。若以非逆爲逆則是誣也。今此蔡濟恭西閫外補。實出於我聖上洞屬無罪。昭晣無餘。若使重臣。一分有疑似之跡。則聖上有何所私而容庇哉。日月之明。無所不照。忠逆之分。洞然無疑。夫何時議之必欲與聖上背馳。殿下則以昭晣爲敎。而時議則曰未昭晣。殿下則以非逆爲敎。而時議則曰凶逆。聖上之剖釋開示。無復餘蘊。而猶且違咈。期於角勝而後已。如許懲討之義。臣實未曉。無官則任其閒散。有官則始乃謂逆。殿下若置之經歲經年。默無一言。殿下若提敎。則群起攻之。不有餘力。有若凶圖之今始鉤得。事變之迫在呼吸然。而若有人問其罪狀。面面相顧。含笑而言曰。我則不知而時議然矣。我則無必討之心而時議旣如斯。不得不然。時議二字。未知出自何處。而驅策一世。網羅一世。誘人脅人。使不得自持其身心。至於此極。或有至親之媒孽而故爲袖手立視。或有切姻之避嫌而全無一言辨白。都憲懲討之辭。有甚於卿宰疏之搆罪。臺臣鞫問之請。反重於大臣箚之對質。豈其本心。眞知爲逆哉。特因威勢之所加。名利之所在。不有聖敎。一遵時議。時議之奪人氣魄。吁。可畏矣。作俑象人。猶謂不仁。何忍以自己之榮利。而必欲甘心於無罪之地乎。甚至於應行反貼。依例單付。終不奉行。所謂騎判若是。今日臣子則不行該曹當行之規。如是無嚴哉。拒上之令。方君之命者。眞箇是逆耳。凶逆惡逆之名。雖欲勒驅於人。而不知其自歸於凶逆惡逆之科。苟有毫分臣節。焉敢乃爾。一重臣之死生。不足輕重。因此重臣之故。而世道之乖離如此。人心之陷溺如此。分義由是而隳壞。紀綱由是而陵夷。此臣所以中夜慷慨。敢此唐突者也。臣本以疎賤之跡。素無拚援之勢。固知毋隱之懷。見忤時議。出位之言。妄觸駴機。而愚憤所激。自不得不已。伏願聖上。特念刑政之失宜。痛斥時議之乖當。揮廓乾斷。收攬君綱。以基我東方億萬年維持鞏固之道焉。省疏具悉。醫官事。不須更提。附陳云云。盡出時象。能說到眞境。奚足破聾。可喜開眼。不料硬截之說。出於如爾疎逖之蹤。看來不覺如癢得搔。然於下款一句語。大有不審。論人以勒驅爾反勒驅人。惜乎其不擇發。此而寬假。前此爲重臣辛勤申雪之擧。秪歸於私好。不可以全篇之錚錚。有難顧藉。爾其知悉。
정조 10년
行都承旨李秉模坐。行左承旨具明謙坐。右承旨李時秀坐。左副承旨徐瀅修坐直。右副承旨金載瓚坐。同副承旨洪義榮坐直。注書金孝建仕一員未差。假注書朴蓍壽仕直。事變假注書未差。
정조 10년
李時秀啓曰。刑曹判書李命植。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
李秉模啓曰。卽者校理趙弘鎭。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。玉堂上下番俱空。事甚未安。校理沈樂洙。副校理趙雲紀。修撰沈晉賢李彦祜。副修撰李書九。竝卽牌招。以爲入直之地。何如。傳曰。允。受由人許遞。一體差出。
정조 10년
具明謙啓曰。大司憲持平一員未差。執義朴廣源。掌令洪樂恒李庚運。持平洪聖淵呈辭。監察茶時之意。敢啓。傳曰。若有一分嚴畏之心。今日。豈敢無端呈告乎。況臺臣俱非鄕外生疎之人。而擧措乃敢若此。今日朝綱。可謂無如何矣。如以長僚事。爲引義之端。則事件判異。長僚則因提問奏對。以至譴罷。則亞憲以下。元不干涉。此啓辭勿施。日勢尙未晩。兩司使之依例詣臺傳啓。
정조 10년
傳于洪義榮曰。明日宣傳官試講爲之。
정조 10년
李秉模啓曰。明日抄啓文臣課講時。何承旨進去乎。敢稟。傳曰。右副承旨進去。
정조 10년
具明謙啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
傳于李時秀曰。右承旨與有司堂上入侍。
정조 10년
傳于徐瀅修曰。左副承旨與司饔都提調入侍。
정조 10년
傳于具明謙曰。吏曹判書前望單子入之。
정조 10년
吏曹判書前望單子入之。李在簡落點。
정조 10년
傳于李時秀曰。政望先爲入之。吏判更爲牌招。申飭行公。
정조 10년
傳于李秉模曰。新判書命招。同參政事。
정조 10년
有政。吏批。判書李在簡。參判沈豐之。參議徐鼎修進。左副承旨徐瀅修進。以金遇國爲持平。金啓洛爲校理。李命植爲刑曹判書。任希曾爲戶曹參判。尹師國爲右尹。金魯鎭爲社稷提調。趙時俊爲平市提調。姜碩龜爲兵曹佐郞。金履素爲軍器提調。訓鍊都監提調單金履素。禁衛提調單金履素。御營提調單金履素。鄭好仁爲大司憲。金翊休爲大司諫。權坪爲正言。李身晦爲司諫。盧廷良爲獻納。李廷烈爲正言。
정조 10년
兵批。判書金履素。參判李在擧。參議柳誼病。參知趙衍德入直進。左承旨具明謙進。副護軍單李思祚許晊趙濟魯洪樂淵李東郁姜忱嚴思憲金熙朝。副司直單洪良浩李聖圭蔡弘履具㢞李集斗洪仁浩朴天衡趙城鎭尹長烈李秀夏權恢李敏采閔師宣張至冕鄭東愼任希一。副司果單金履成宋翼孝柳載淳李羽晉鄭東觀。
정조 10년
具明謙啓曰。合辭方張之時。諫院無詣臺之員。今日政新除授臺諫。竝待下批牌招。何如。傳曰。允。
정조 10년
傳于李秉模曰。不過因問奏對。今則本事業已妥帖。前大司憲兪彦鎬敍用。
정조 10년
李秉模啓曰。翰林都堂會圈明日爲之事。命下矣。領監事春秋館堂上館閣堂上。竝待開門牌招。何如。傳曰。允。春秋館堂上許遞。與藝文提學。前望單子入之。待下批一體牌招。
정조 10년
藝文提學春秋館堂上前望單子入之。藝文提學兪彦鎬。知春秋李命植金華鎭。同春秋沈豐之李崇祜落點。
정조 10년
傳于徐瀅修曰。騎馬一匹立之。
정조 10년
同義禁前望單子入之。沈豐之落點。
정조 10년
傳于洪義榮曰。新除授金吾堂上。牌招察任。
정조 10년
傳于李秉模曰。昨筵略言之。所謂國綱。雖曰墜地。一任至於淪亡。誠不忍爲也。朝者又因諸臣入侍。亦有多少辭敎。而今聞尹悌東事査奏之言。此何擧也。如悌東之蒙昧劫弱者。乃有此所犯。此豈一悌東之故。世變之至此。果是孰紀綱是。臺諫之有除稱在外。固非異事。至於再昨夜三臺之假稱。非不知駭惋。而特軫含容之義。該府草記。循例批下。獨此悌東除拜。旣在昨曉。飭敎不啻嚴截。然猶一向假稱。更使判金吾問啓。當直郞嚴査。又以府屬。出付攸司盤覈。以至問于家屬。而皆無異辭。意亦以爲信然。始聞政院言。尙不下鄕。但移匿他處云。渠固不足言。名是侍從則昨曉傳敎。聽若尋常。已干罔赦之罪。昨今査問。不知爲幾次。而違拒之不已。極意欺瞞之不已。汔今偃處京輦。本事雖不過稱在外之微眚。其用意之無狀無嚴。大關臣分。未及拿來罪人尹悌東。卽令該府。卽今所住處。執捉押來。嚴囚東間。具格一款除之。近來朝令。固知其不能盡心奉行。而事旣發覺之後。豈可無譴罰。判義禁鄭一祥遞差。都事。亦令該府。拿問嚴處。
정조 10년
傳于李秉模曰。欺君罔上之律。何足擬議於殘疾蒙騃如尹悌東者。而以今現發之所犯。可謂無奈何。巨奸之所不敢爲者。悌東無難犯之。何也。初則意謂移匿他處。從又屢次欺罔。只命拿囚。而更使都事。問於囚間。自初至今。尙在家中。元無移避之事。隨問欺對。惟意拒逆云。今則事面關係至重。況多歧査問。殆近十次。而終始欺罔。甚至有今日擧措。不料世變無不有。又有此悌東之干科。卽令該府。開坐拿鞫。捧草供以聞。判義禁前望單子入之。待下批牌招。
정조 10년
傳于洪義榮曰。飭已施。時囚罪人金宇鎭。分揀放送。
정조 10년
傳于徐瀅修曰。判尹兼帶金吾之任許遞。前望單子入之。
정조 10년
傳于李時秀曰。左承旨入侍。
정조 10년
傳于李時秀曰。懸頉及違牌承旨許遞。與未差之代。前望單子入之。待下批牌招察任。
정조 10년
承旨前望單子入之。金載瓚洪義榮徐瀅修落點。
정조 10년
兵曹判書前望單子入之。金履素落點。
정조 10년
傳于李時秀曰。新除授兵曹判書。卽爲牌招。傳授命召。
정조 10년
具明謙啓曰。兵曹判書金履素牌不進推考傳旨。今方捧入。而命召傳授。一時爲急。如是違牌。不卽承膺。事甚未安。更卽牌招。何如。傳曰。允。
정조 10년
禁府啓目。高嶺前僉使李邦祚原情云云。問目內辭緣。惶恐遲晩。口招嚴問之下。其所納供。全事粧撰。不爲直陳。究厥情狀。尤極痛駭。刑推得情。何如。判付啓。除刑推。議處爲良如敎。又啓目粘。向前李仁默議處云云。駭妄之罪。不可無懲。以此照律。何如。判付啓。依允。又照目。忠淸前水使李延弼矣。島松斫伐。雖云公費。餘財區處。終歸私用。揆以法意。有難容貸。以此照律。罪杖六十收贖。告身盡行追奪。徒一年定配。私罪。奉敎依允爲旀。功減一等爲良如敎。
정조 10년
以咸鏡監司狀啓。十月令薦新生文魚生大口魚。因日氣溫暖。限內不得封進。惶恐待罪事。傳于李時秀曰。卿其勿待罪事。回諭。
정조 10년
李時秀。以備邊司言啓曰。黃海監司嚴思晩災實分等狀啓。有草記。稟處之命矣。卽見其狀本。則安岳等四邑。置之尤甚。延安等十邑。置之之次。谷山等九邑。置之稍實。仍以爲今年本道農形。雖有此勝彼遜。摠以論之。同歸歉荒。而地部所劃災一千結。萬無分排之勢。不足災一千三百結。特許加給。一二便民之方。援例附陳。竝令廟堂稟旨分何矣。其一。新還舊逋。一時竝督。其勢末由。舊還尤甚邑。限明秋特許停退事也。其一。今年禾穀失稔。各樣還上中荒正租。以本色準捧。實無其路。尤甚邑折半。之次邑三分一。稍實邑四分一。以相當穀準折代捧。待明秋還作本色事也。其一。今年秋操。旣已停止。牙兵入防。一體停止事也。其一。推奴徵債。限明秋防塞事也。分等依狀請施行。災結本道年事。統以言之。可謂登稔。而其所登稔。卽因田穀之稍熟而然也。至於畓農。處處被損。烏得無災頉。而元劃災一千結外。加請一千三百結者。比之昨年則雖減其半。猶爲過多。限一千結加劃。使之均俵。舊還未捧。其數無多。而況此所請停退。只有尤甚四邑則不必靳持。亦依狀請許施。新還中荒正租。係是明年種子代捧之數。不可過多。尤甚邑三分一。之次邑四分一。稍實邑五分一。依準折代捧。牙兵入防。推奴徵債防塞事。竝依狀請許施。何如。傳曰。允。災結事。三百結有無。不甚關係。何必靳持。依狀請許施。可也。
정조 10년
李時秀。以都摠府言啓曰。副摠管任嵂。以禁衛營中軍。軍兵等。中日試放事。南別營晝仕出去之意。敢啓。傳曰。知道。
정조 10년
李時秀。以兵曹言啓曰。依下敎。金虎門守門將李基豐處。問以門禁。何等至嚴。而身爲守門將。凡係出入之人。固當一一審察。而今日金復仁上疏入來之時。探問其蹤跡。如有可疑之端。則不爲許入。可也。而初未覺察。無難入送。有此攔入之擧。其委折。從實直告。無敢隱諱。則所供內以爲。今日卽渠之番次。而待開門入來。未及替直。以雲釰差備進參。而晩後始與代直守門將高殷泰替直。故金復仁上疏入來與否。果未知之云。代直守門將高殷泰處。所當査問。而闕門已閉。無以擧行。待開門捉致査實之意。敢啓。傳曰。知道。
정조 10년
徐瀅修。以兵曹言啓曰。昨日金虎門代直守門將高殷泰捉致。査問金復仁闌入之由。則所告內以爲。昨日出番守門將徐達彦。入番守門將李基豐。俱以雲釰差備進參。故開門移時之後。與徐達彦。交替看門。而只見帽帶官三員之入來。實未見上疏之入來云。故昨日開門時。看門守門將徐達彦。捉致査問。則以爲昨日開門時。渠果看門。備局諸宰及講官。鱗次入來。而帽帶官則初無拒入之例。故果未能致察。而金復仁之闌入。似是隨衆混人。至於上疏。若果露出持入。則豈有不見之理乎。昨日交替以前。實無一張疏入來之事云。渠以守門將常時若能嚴飭門禁。詗察殊常。則豈有此復仁闌入呈疏之擧乎。設令其疏。折腰納袖而入來。袖當飽滿。易所知得而不知亦罪也。其不能摘發之罪。在所難免。當該守門將徐達彦。令該府拿問處之。臣曹亦有不能檢飭之失。惶恐待罪之意。敢啓。傳曰。知道。門禁之解弛。從此可知。若有紀綱。豈如是怠忽。昨日入直堂上。從重推考。郞廳推考薄警。徒近戲劇。更觀前頭。當有別般處分。以此嚴飭。分付。守門將。何足責也。
정조 10년
洪義榮。以義禁府言啓曰。時囚罪人李延弼。杖六十收贖。告身盡行追奪。徒一年定配事。照律啓目判付內。功減一等事。命下矣。李延弼。功減一等。杖一百收贖。告身盡行追奪。放送之意。敢啓。傳曰。知道。
정조 10년
洪義榮。以義禁府言啓曰。罪人閔慶世口招公事判付內。絶島勿限年定配事。命下矣。閔慶世。全羅道康津縣薪智島。勿限年定配。而以判付內辭意。具罪目。依例發遣府羅將。押送配所。何如。傳曰。允。
정조 10년
洪義榮。以刑曹言啓曰。依下敎。義禁府行首羅將金大興。前持平尹悌東。拿來羅將金光玉。各嚴刑一次後。金大興平安道龜城府。金光玉咸鏡道端川府。竝定配所。卽爲押送之意。敢啓。傳曰。知道。
정조 10년
洪義禁。以刑曹言啓曰。前持平尹悌東。牌招司憲府書吏朴文彬。咸鏡道北靑府。定配所。卽爲押送之意。敢啓。傳曰。知道。
정조 10년
校理趙弘鎭疏曰。伏以。臣於直中。卽見家報。則臣之老母關格之症。觸寒闖發。呼吸不便。轉動須人。神氣昏眩。症形危凜。臣聞來驚越。不能按住。玆不得不略陳短章。忙出禁扃。伏乞天地父母。俯賜鑑諒。遞臣所帶之職。以便救護。勘臣擅離之罪。以肅朝綱。千萬幸甚。省疏具悉。爾其勿辭。救護母病。
정조 10년
丙午十月十二日辰時。上御重熙堂。右承旨與有司堂上入侍時。右承旨李時秀。假注書朴蓍壽。記注官金健修。記事官李崑秀。有司堂上徐有隣趙時俊。以次進伏訖。上曰。卿等果見金復仁疏乎。末端時字云云。可謂傳襲李魯春之口氣也。有隣時俊曰。此亦一變怪。烏可免黨與之誅。上曰。上端事則稍有錚錚之句。近日章疏中所未聞者矣。又有所寒心者。昨日賓筵趙濟魯事。卿等皆已目擊。而果甚貌樣。此等跳浪之習。予甚惡之。蓋其一時字出而朝象墮地無餘矣。卿等謂以蔡濟恭爲逆。而世又有如蔡濟恭者。近日金宇鎭是也。宇鎭之罪。卿等果知之乎。一自渠見枳之後。于今五六年。尙置䵝默之科者。豈有他哉。蓋以其父之故也。至於昨日之政事。予果受辱於金宇鎭矣。撤漏酬應。臺諫望筒。不知爲幾十次改望。而皆是居住不分明之人。而且其再昨政事。渠焉敢若是無忌憚乎。近日東南之說。亦從何而出。以此觀之。卿等亦可愼之。師翰之獄情收殺後。渠敢以尊號事。潛構啓草。使其父啓之。及予退斥之後。少無悛改之心。依舊翶翔。東出西沒。謂以一世可欺。以至於荷杖之計。擬帥之謀。且朴宗來之應敎通淸。申應顯之上疏而極矣。若是跳浪。無所戢畏。似此孤狸之性。予所不忍正視者也。昨日略以傳敎。有所下敎者。而予果不盡言矣。蓋耇輝復出之說。囚人南間之往復。是誰所爲。自古院相家。無一保存者。故予則不欲以予手毁之矣。今此宇鎭。罔念圖報之意。有此難赦之罪。此固不可以一口而言者也。近來金啓洛則緣何故而至於停望。金宇鎭則有何形勢而如是甄用耶。此莫非世道之汚下矣。至於左相。在其洞內。所當敎誨之不暇。而使渠至此。左相。烏可免其責也。適因卿等之登筵。有此敎示者矣。仍命退。諸臣以次退出。
정조 10년
丙午十月十二日未時。上御重熙堂。右承旨入侍時。右承旨李時秀。假注書朴蓍壽。記事官李崑秀尹行任。以次進伏訖。上曰。以幺麽尹悌東事。又將終日酬應乎。命書傳敎曰。昨筵略言之。所謂國綱。雖曰墜地。一任至於淪亡。誠不忍爲也。朝者又因諸臣入侍。亦有多少辭敎。而今聞尹悌東事査奏之言。此何擧也。如悌東之曚昧劫弱者。乃有此所犯。此豈一悌東之故。世變之至此。果是孰紀綱是。臺諫之有除稱在外。固非異事。至於再昨夜三臺之假稱。非不知駭惋。而特軫含容之義。該府草記。循例批下。獨此悌東除拜。旣在昨曉。飭敎不啻嚴截。然猶一向假稱。更使判金吾問啓。當直郞嚴査。又以府屬。出付攸司盤覈。以至問于家屬。而皆無異辭。意亦以爲信然。始聞政院言。尙不下鄕。但移匿他處云。渠固不足言。名是侍從則昨曉傳敎。聽若尋常。已干罔赦之罪。昨今査問。不知爲幾次。而違拒之不已。極意欺瞞之不已。汔今偃處京輦。本事雖不過稱在外之微眚。其用意之無狀無嚴。大關臣分。未及拿來罪人尹悌東。卽令該府。卽今所住處。執捉押來。嚴囚東間。具格一款除之。近來朝令。固知其不能盡心奉行。而事旣發覺之後。豈可無譴罰。判義禁鄭一祥遞差。都事。亦令該府。拿問嚴處。仍命退。諸臣以次退出。
정조 10년
丙午十月十二日未時。上御重熙堂。右副承旨入侍時。右副承旨徐瀅修。記事官金孝建李崑秀尹行任。以次進伏訖。上曰。兵判入來乎。瀅修曰。姑不承牌矣。上曰。兵判牌去來催促。仍命書傳敎曰。人之爲言。不必較辨。昨日傳敎。已悉予意。雖令申飭行公。無所不可。以予優待之意。宜有一番體諒之擧行。兵曹判書李命植。今姑許遞。前望單子入之。命退。承史以次出。
정조 10년
丙午十月十二日申時。上御重熙堂。左副承旨與司饔都提調入侍時。左副承旨徐瀅修。假注書朴蓍壽。記事官李崑秀尹行任。司饔都提調徐命善。以次進伏訖。命善曰。日氣乍冷。聖體。若何。上曰。一樣矣。命善曰。廚院事。臣實惶悚矣。身在提擧。此等處。亦未能照管。揆以國體。豈可一任倖逭乎。上曰。過矣。似此微事。何足爲引乎。卿見金復仁疏乎。命善曰。見其疏語。極爲無嚴。世道之憂。不可勝言。其疏中亦有侵及臣身處。而關係不輕。臣何敢拘小嫌。不爲仰達乎。大抵蔡濟恭事。臣未知聖意之何在。而群下之力爭。豈有私惡於濟恭而然哉。誠以懲討大義。決不可苟且漫漶。故寧煩雷霆之威。不敢爲承順之計。此可見一世之公議。且聞濟恭。晏然自處以兵使。以此時携妓登樓。略無顧忌云。渠若眼有朝廷。其無嚴至此乎。上曰。予亦豈有私好於濟恭而然也。特以本事初無分明證左。故必欲疎釋而濯用之者此也。然此則今旣收結。不須更提。而近日金宇鎭事。亦一世道之變怪。朝家之庇覆於渠。何如。而渠反不有國恩。惟事跳踉。日昨數政。放恣極矣。卿則其前後顚。必皆詳知。以渠負犯少有嚴畏之心。尙敢行新銓官之事。左右市恩。東西樹黨乎。昨筵。略及於趙時俊。而趙時偉事無狀矣。擬帥之說。果何爲出也。予以院相之故。必欲曲保。以至有宮筵說話。而渠則少無惶感之意。愁沮之貌。安有此等人情。大抵近日渠之增氣。必有所恃而然矣。命善曰。宇鎭之前後罪犯。姑置勿諭。拔望之三銓。晏然行公。此實朝廷之羞恥。況可以狼藉通淸乎。上曰。此猶細事矣。近觀朝廷貌樣。實不知稅駕於何地矣。命善曰。揀擇已過。臣心倍覺欣祝矣。上曰。慈殿親臨揀選。予則初未及見矣。命善曰。臣則與他人異。家國興亡。係此一着。日夜攢手而已。上曰。卿則先退。可也。命善先退。瀅修曰。判府事出去時。金虎門開門標信請出之意。敢達。上曰。當下矣。仍命退。諸臣以次退出。
정조 10년
丙午十月十二日申時。上御重熙堂。坐直承旨入侍時。左副承旨徐瀅修。假注書朴蓍壽。記事官李崑秀尹行任。以次進伏訖。上曰。同副承旨入侍。賤臣承命出。與洪義榮偕入進伏。上命瀅修書傳敎曰。欺君罔上之律。何足擬議於殘疾蒙騃如尹悌東者。而以今現發之所犯。可謂無奈何。巨奸之所不敢爲者。悌東無難犯之。何也。初則移匿他處。從又屢次欺罔。只命拿囚。而更使都事。問於囚間。自初至今。尙在家中。元無移避之事。隨問欺對。惟意拒逆云。今則事面關係至重。況多歧査問。殆近十次。而終始欺罔。甚至有今日擧措。不料世變無不有。又有此悌東之奸科。卽令該府。開坐拿鞫。捧草供以聞。判義禁前望單子入之。待下批牌招。書訖。上曰。尹悌東事極非矣。前後屢問屢變而畢竟所拿來。又非渠所稱在外之處。則渠若眼有國綱。新進小官。焉敢簛弄朝廷乃爾。判義禁入來後。兩承宣。以此下敎及尹悌東假稱在外。孰果使之然。多般究問。核實以奏。毋或循例捧招之意。申飭。可也。仍命退。諸臣以次退出。
정조 10년
行都承旨李秉模坐。行左承旨具明謙坐。右承旨李亨元坐直。左副承旨徐龍輔坐。右副承旨徐瀅修坐。同副承旨金載瓚坐直。注書金孝建仕一員未差。假注書朴蓍壽仕直。事變假注書未差。
정조 10년
徐龍輔啓曰。來十六日。日次儒生殿講爲之事。命下矣。處所。以何處爲之乎。敢稟。傳曰。熙政堂爲之。
정조 10년
以京畿監司啓本。鰲興府院君遷窆時物力。自主家措備事。傳于金載瓚曰。本家之言雖如此。國舅遷窆。事面自別。卽令以乾價。量宜輸送。祭奠三床。以本道進排。二床。折價入給。地方官吏。着念護喪事。嚴飭分付之意。回諭。
정조 10년
以平安監司趙㻐上疏。傳于李秉模曰。若有一分嚴畏之心。如洪義榮之幺麽蔭承宣。乃敢如是放恣乎。此疏別無犯禁句語。而過再昨賓筵之後。尙敢捧入乎。王綱可謂掃地。當該承旨洪義榮。卽其地平壤府定配所。卽刻押送。以此以彼。勢難以循例辭疏賜批。原疏還下送。道臣若地則列邑守令之觀望可知。今方發遣宣傳官。摘奸列邑。萬一不呈公狀。不移文報守令。無論卿宰侍從。是違拒君命。當拿致王府。訊鞫得情。以覈其幺麽邑宰抗衡朝令之罪。以此意令廟堂。卽爲行會於道臣處。如是下敎而違越守令。指名狀聞事。本道兵使處。令廟堂一體行會。
정조 10년
傳于李亨元曰。有司堂上徐有隣爲先越俸一等。
정조 10년
兵曹口傳政事。李仁秀曺允彬爲宣傳官。
정조 10년
金載瓚啓曰。藝文提學兪彦鎬。時無職名。令該曹口傳付軍職。何如。傳曰。允。
정조 10년
兵曹口傳政事。副司直單兪彦鎬。
정조 10년
傳于李亨元曰。翰林召試。再明日爲之
정조 10년
徐龍輔啓曰。翰林召試再明日爲之事。命下矣。處所。以何處爲之乎。敢稟。傳曰。熙政堂爲之。
정조 10년
金載瓚。以都堂意啓曰。翰圈。以都堂會圈擧行事。命下矣。時任翰林。依前例。竝削職。何如。傳曰。允。
정조 10년
李秉模啓曰。都堂會圈。旣已啓下矣。左右史不可不備員。而在前如此之時。有完圈後敍用還付之例。前檢閱李崑秀尹行任。方在削職中。何以爲之。敢稟。傳曰。敍用還付。
정조 10년
備邊司薦望。以趙鼎鎭爲江華留守。
정조 10년
吏曹口傳政事。江華留守單趙鼎鎭。
정조 10년
傳于李秉模曰。同義禁金載順洪檢許遞。前望單子入之。待下批先進去後謝恩。
정조 10년
同義禁前望單子入之。李性源趙時俊落點。
정조 10년
傳于李秉模曰。承旨前望單子入之。待下批牌招察任。
정조 10년
承旨前望單子入之。李亨元徐龍輔落點。
정조 10년
傳于李秉模曰。右副承旨禮房承旨入侍。
정조 10년
金載瓚啓曰。奎章閣提學朴祐源。以江華留守拿來事。命下矣。依定式遞差傳旨捧入之意。敢啓。傳曰。知道。
정조 10년
禁府啓目粘。罪人閔慶世更招云云。初再供發明諸條。更以道臣査啓。拈出問目。反覆嚴問是白乎則。其所納供。一向呑吐。終不直陳。究厥情狀。尤萬萬痛惡。平問之下。難以取服。刑推得情。何如。判付啓。諸條現發。無非頭會箕斂於公貨剩穀。而轉輾反弄。害及小民。究厥所犯。焉逭當律。渠以詐密之故。許多私用。每托於應捧元定之物。未可謂全然白徵於民間。固難直斷以四十貫之數兺不喩。前後供招。幾皆輸款。比之尹悌東輩。白地誣罔。眼無君父。雖謂之不可同日而語。可也。贓汚未準數一款。姑且置之。推刷作俑事無論。所犯之尺紬分錢。初無法令。首先容奸。卽此罪狀。不可尋常勘律。絶島勿限年定配爲良如敎。
정조 10년
李亨元。以司饔院都提調意啓曰。臣依下敎。入來本院。都薛里陳達與否。何以知之。監膳提調晩始草記委折。査問于入直官員直長李熻處。更爲嚴問於書吏等處。則以爲供上監捧時。生鮮一種。色品腐傷。故監膳提調連次點退之際。日勢已晩。不得已先爲捧入。方欲草記之際。都薛里招致書吏金鼎福。以爲。供上生鮮。極其不精。有難無緣捧入云。故來言于監膳提調。仍呈草記之後。書吏金膺漢。適逢各色掌崔四同於本院門前。四同以爲。都薛里俄已陳達事出云云。故以此意來言于監膳提調處。前後事實如此云矣。供上事體。何等嚴重。而腐傷生鮮。苟充捧納。都薛里言及書吏之後。始呈草記。揆以事體。萬萬駭然。當該監膳提調鶴林君焴。從重推考。郞廳直長李熻。拿問嚴處。物膳色書吏及漁夫契貢人等。令攸司科治。臣亦不能檢飭。惶恐待罪之意。敢啓。傳曰。中官之微稟與否。廚院何以知之。草記之來呈。不先不後。在於中官處分之時。此似小事。不可尋常處分。使卿査問草記。出於杜後弊之意。卿何過辭。安心勿待罪。提調推考事。郞廳拿處事依施。傳通水剌間下人。令刑曹加刑懲礪。院吏貢人勿論。可也。
정조 10년
徐瀅修。以戶曹言啓曰。時御所及慶熙宮內各司兩漏諸處。擇日修改事。草記。允下矣。修改吉日。令日官推擇。則今月十五日午時爲吉云。分付紫門監及繕工監。以此日時始役。而亦令本曹郞廳。監董擧行。何如。傳曰。允。
정조 10년
李亨元。以兵曹言啓曰。依下敎司憲府持牌書吏朴文彬。決棍十五度後。移送刑曹定配之意。敢啓。傳曰。知道。
정조 10년
李秉模。以義禁府言啓曰。洪義榮。平壤府定配事。命下矣。洪義榮。以傳敎內辭意。具罪目。依例發遣府書吏。押送配所。何如。傳曰。允。
정조 10년
大司諫金翊休。執義朴廣源。掌令洪樂恒李庚運。持平洪聖淵金遇國。校理金啓洛。副校理趙雲紀。修撰沈晉賢等啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀而窩窟則此賊也。推戴逆禶。謀危宗社。範能之逆節而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。迺止於近島黜置。揆以朝憲。已爲失刑之大者。豈意向者。遽有出陸之命。不審殿下何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之心也。此則有大不然者。先大王之於渠。止慈至愛之德。如傷若深之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謀英烈。卓越百王。昭垂萬世者也。惟其梟獍之凶。鬼魊之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。體先王之心也。管叔致辟。何累於文王之聖德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其紏結凶徒。煸動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁而王法不行。今又爲煽亂之窩窟而近畿尙置。思之及此。不覺懍然。其不可一刻容貸也決矣。請黜置罪人鄭致達妻。亟令王府。快正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓盡爲發露。逆節尤極凶慘。筵席不道之奏辭草本。罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天祐宗祊。罪人斯得。滔天之禍。可勝言哉。德相。乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。答三司曰。不允。
정조 10년
大可諫金翊休。執義朴廣源。掌令洪樂恒李庚運。持平洪聖淵金遇國等啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其弟萬無不知之理。又況會遂之罪惡。與澤遂。一而二二而一也。而忍杖不服。遽有酌處之命。有乖獄體。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。紏結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲則亂本凶圖。甚於耇輝壽興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷忍之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之則速出斬之等語。肆能發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故則不可以未及結案。置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則必爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者煥億是已。傳之於德相者煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸梁。以至前日澤白。今日仁京之窮凶劇逆而腸肚相連。脈胳相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。快施王章。正刑罪人福榮。巨猾樂純之種子。元惡國榮之至親。平日讎天怨國之心。包藏已久。內而締結瑮衡。外而交通逆洋。捐萬金而經營。先占巢穴。分三道而嘯聚。至定期日。排布設施。莫非此賊之所主張。而凶謀逆節。不待栲訊。旣已爛熳承款。則論以王章。宜用瑮洋已施之律。而及其正法。只斷以知情應坐諸人發配而止。三尺倒置。一國齊憤。請正刑罪人福榮。亟令王府。快施孥戮之典。噫嘻。痛矣。從古亂逆何限。而豈有如今番夏賊之窮凶極惡者哉。語其凶言則雲海之所不道。論其逆節則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。且爲此賊之支屬者。若使一日留置於天壤之間。則今日廷臣。尙可謂有人臣分乎。只緣臣等不忠無伏。懲討後時。應行适雲之例。尙且得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年之命。臣等驚惶抑鬱。寧欲溘然。夫逆種之待年殄減。乃指尋常治逆之律文也。今此夏賊。卽是開闢以來所無之逆。其於獜亮之稱兵。鏡虎之凶言。不啻百倍。則古今天下。安有以此賊子女。而有待年與否之可論哉。夏賊之外。豈復有夏賊。而今者逆恭又出。則今日群下之骨驚膽掉。直欲手磔口臠之心。尤有倍於夏賊初出之時矣。噫。彼恭賊。敢於鞫庭。提誦夏賊之凶書。乃以相議勸成納招。又發夏賊所不道之凶言。則梟獍種子。腸肚相連。亦一夏賊。而特其逆節之發露。差有先後耳。千剮萬斫。未足以洩輿憤。收孥瀦宅。不可謂當其律。夏賊之變。已用适雲之例。則今於此賊。決不可異同也明矣。噫。其一家之內。生出二夏賊。則此非一朝一夕之故。其凶言逆謀。傳襲有素。平日之爛熳酬酢。一室之尋常倡和。推此可知。恭賊正刑之後。一二同情之類。旣無究問之道。而英材斗恒。尙今假息於覆載之間。則英恭兩賊之黨與同情。萬無不知之理。目今究覈之道。惟在於此。而雖以今番連伊事言之。渠以賊傔之妻。敢生凶濫之心。至有擊錚之擧。此亦古今所無之變怪。而渠不過幺麽一賤女。則決非渠所可獨辦者也。是必其夫暗地指使。爲此嘗試之計。據此一事。劇逆親屬之從中跳踉。復事綢繆之狀。昭不可掩。此而若不窮覈嚴斷。則未知何樣禍機。伏在何地。今於事端旣露之後。尤不容暫緩盤覈。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司。不允。
정조 10년
持平金遇國啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺王法不可島縣爲奴而止。請大靜縣爲奴罪人金壽賢。依律處斷。爲奴罪人河翼龍。敢以罔測之說。做作眞諺之書。暗投宮禁之中。欲售危逼之計。究其所爲萬萬窮凶。決不可一刻容貸於覆載之間。請興陽縣爲奴罪人河翼龍。亟令王府。設鞫得情。快正王法。噫。國榮之罪。可勝誅哉。聖上之倚毗。何如。恩造。何如。而乃敢貪天爲已。恃功自恣。彌天之罪。難貰之惡。實不勝指屈而枚擧也。威福在手。權傾人主。淵滕惟意。鉗制朝臣。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝肆市之典。未足以洩神人之憤。而顯戮未加。陰誅先及。臥死牅下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。李魯春之罪。可勝誅哉。當夏賊居銓之日。挺身出氣。扶護汲引者。卽一尹得孚則一自劇賊逆變之後。苟有一分臣死之義者。纔說尹得孚三字。固當髮豎膽掉。深惡痛絶之不暇。而噫。彼魯春。抑何心腸。投疏附麗。極意營護。營護之不足。至於奬詡。又從以掇拾劇逆之話頭。要作化身之左契。顯售網打之凶圖。究厥旨意。萬萬叵測。卽其現發之跡。已難免黨與之誅。則渠之鬼蜮之狀。反覆之態。猶是薄物細故。世道乖亂義理晦塞。難言之憂。迫在朝夕。如此陰謀。秘計。有非一魯春。所可獨辦者也。實由於近來隄防漸弛。人心陷溺。秉機逞凶。寔繁其徒。慫慂指使。必有其人。苟欲鋤治其根本。打破其窩窟。則唯有嚴覈魯春。得其眞贓。遏絶亂萌之圖。而初旣囚之南間。旋又移之馬房。末乃保放。偃息自在。閱歷歲月。終未窮覈。形法之乖當。輿情之憤惋。已無可言。而今又酌處遽命安置。渠之負犯。何等至重。關係何等不輕。而群情終不允從。王章漸就惟輕。醜類凶徒。無所懲畏。將不知幾箇魯春。闖出於何地。思之及此。寧不大可懼哉。請還寢李魯春絶島安置之命。亟令王府。設鞫嚴問。期於得情。新除授司諫院正言權坪。時在京畿楊州地。請斯速乘馹上來事。下諭。答府曰。不允。下諭事。依啓。
정조 10년
敎江華留守趙鼎鎭書。王若曰。關防爲國家之重。予方愼於居留。薦剡乃廟堂之公。卿實膺於委寄。玆宣魏闕之綸綍。庸侈臨淮之旌旗。惟卿。愷悌之姿。端雅其操。自蔭路而晩登科第。終副士友間期望。長瀛館而遂躋卿班。不失儒素家本色。常置喉院之邇列。予則取恬約文華。間試畿輔之重防。卿實著保釐績用。惟內外之歷踐。殆乎八九年玆。而蘊抱之尙多。恨未一二分試。惟彼沁都雄府。素稱海門重關。美哉。魏國之山河。天險所設。恃若晉陽之保障。地利莫如。眞殿之日月是衛。古稱陪京。列朝之雲漢長留。今設外閣。矧玆桐閫移置之後。益重藩鎭統禦之權。島嶼星羅宜管轄。如臂使指。帆檣輻輳而防禦。若手捍頭。莫曰海波之不揚。宜軫陰雨之有備。卿其祗服寵命。益殫嘉猷。武備自有成規。寧忽鍊軍卒而繕戎械。文學推以政事。亶宜鎭雅望而得人和。況今穡事之歉荒。民將捐瘠。若夫賑政之措劃。卿其便宜。其餘稟裁。厥有典憲。於戲。古譙看釰。寧忘丁年之國羞。重鎭受符。宜體乙夜之宸念。故玆敎示。想宜知悉。知製敎沈晉賢製進
정조 10년
丙午十月十三日巳時。上御春塘臺。親臨宣傳官試講抄啓文臣課講入侍時。行都承旨李秉模。右承旨李時秀。左副承旨徐龍輔。同副承旨金載瓚。注書金孝建。假法書朴蓍壽。記事官李崑秀尹行任。試官兵曹判書金履素。守禦使徐有寧。抄啓文臣試官檢校直提學徐浩修。以次進伏訖。浩修曰。抄啓文臣洪義浩李儒修。方在削職中。不得入來矣。上曰。抄啓文臣李書九本職許遞。洪義浩李儒修冠帶常仕。命宣傳官試講擧行。抄啓文臣課講。亦合爲之。上曰。右承旨李時秀許遞。前望單子入之。待下批牌招察任。上命禁府草供催促入之。賤臣承命出持入。上命龍輔讀訖。敎曰。騎馬一匹立之。宣傳官一員待令。仍敎曰。持此密符右隻。馳往江華。奪朴祐源所佩密符以來。而若或遲滯。當該宣傳官。當重勘。明日申後復命。仍命退。禁府都事下直單子催促。賤臣承命出傳。上曰。江華留守朴祐源奪符拿來之代。卽令議薦。待下批當日辭朝。宣傳官試講訖。上曰。宣傳官李尙謙汰去。令該曹與未差之代。竝卽口傳差出。課講訖。命退。諸臣以次退出。
정조 10년
丙午十月十三日未時。上御重熙堂。右副承旨與禮房承旨入侍時。左副承旨徐龍輔。右副承旨徐瀅修。假注書朴蓍壽。記事官李宗烈。記注官金健修。以次進伏訖。上曰。同副承旨入侍。賤臣承命出。與金載瓚偕入進伏。上命分讀諸公事。上曰。右副同副先退。兩館提學入侍。賤臣承命出。與弘文提學徐有隣。藝文提學兪彦鎬偕入進伏。上曰。卿等今日俱在闕中。故召見耳。上曰。上下番翰牌招入直。使之催促入來。仍命退。諸臣以次退出。
정조 10년
丙午十月十三日申時。上御重熙堂。禮房承旨入侍時。左副承旨徐龍輔。假注書朴蓍壽。記事官李崑秀尹行任。以次進伏訖。上曰。禮曹判書入侍。賤臣承命出。與徐有隣。偕人進伏。上曰。穆陵伐木事。果問于陵官否。有隣曰。穆陵王后陵上曲墻至近之地。樹木叢密。當斫株數。依下敎詳問於陵官。則大橡木九株。中橡木十三株。小雜木十六株。小松四株合爲四十二株云矣。明年二月寒食節享祝文中。措辭撰出。同日將事後獻官與本陵官員。眼同疏除。何如。上曰。依爲之。出擧條仍命退。諸臣以次退出。
정조 10년
行都承旨李秉模坐。行左承旨具明謙坐直。右承旨李亨元坐。左副承旨徐鼎修坐直。右副承旨未差。同副承旨徐瀅修坐。注書金孝建仕一員未差。假注書朴蓍壽仕直。事變假注書未差。
정조 10년
鰲興府院君遷葬合窆。大殿。惠慶宮中宮殿。奎章閣政院玉堂藥房朝廷二品以上六曹堂上兩司長官口傳問安。答曰。知道。王大妃殿。奎章閣政院玉堂朝廷單子問安。答曰。知道。王大妃殿。藥房口傳問安。答曰。知道。
정조 10년
徐鼎修啓曰。知春秋李命植。旣入闕中。不爲肅謝。直爲出去。事甚未安。推考警責。何如。傳曰。允。
정조 10년
李秉模啓曰。刑曹判書李命植。漢城右尹尹師國。除拜後過三日不爲出肅。依定式推考警責。竝卽牌招察任。何如。傳曰。允。
정조 10년
具明謙啓曰。臣今日入直禁軍戎器點考。進去之意。敢啓。傳曰。知道。
정조 10년
具明謙啓曰。臣依定式進詣仁政殿月臺。入直禁軍等戎器點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 10년
徐鼎修啓曰。翰林召試。明日爲之事。命下矣。領監事館閣堂上春秋館堂上。竝待開門牌招。何如。傳曰。允。
정조 10년
傳于徐鼎修曰。禮房承旨。馳詣宗廟景慕宮。奉審摘奸以來。
정조 10년
傳于李亨元曰。鰲興府院君遷窆時出柩。以今十五日申時。該邑報營。該曹亦依此知委。儀注及時刻。皆已啓下。而忽於今日食後。以進定樣微稟。以致庭候諸臣之顚倒造班。此已萬萬未安。而慈殿哭臨之禮。亦未免擧行之窘速。本房奴屬及護喪營邑下屬。卽令畿伯捉來。査問狀聞。身爲地方官。旣命進往看檢。則日字時刻之進退。不卽報營報曹者。極爲駭然。當該地方官。事過後拿問處之。
정조 10년
傳于徐鼎修曰。關西宣傳官摘奸之行。有欲觀勢。雖於五六日內下送。如是寬限。若有犯科守令。是故犯也。受由則雖有飭禁。外此設有因公上來守令。又或有不卽呈狀守令。當以違拒律。一體論。以此分付。到今思之。魚錫定所爲。萬萬無嚴。渠之地處。異於他人。犯君命則一也。焉以地處。顧藉於王法之理乎。此等人。須先知警。朝綱可整。到今勒令呈狀。徒損國體。成川府使魚錫定爲先罷黜。平安兵虞候。令該曹單付。到關日。使之當刻納刺。雖以安北縣監尹履相事言之。該曹之差遣。已涉太不顧藉。該倅之擧措。可謂有辱朝廷。辭朝守令之無端留住城外。寧有如許國綱。此等處。一味闊略。頹綱何以收拾。然職是侍從。無異乞郡。定配則參酌。該牧使尹履相。降授文山萬戶。成川府使安北縣監之代。今日政。以在京無故人差出。仍令待下批當日辭朝。時任虞候。遞付京職。未赴任萬戶。原望筒勿施事。分付。
정조 10년
傳于李秉模曰。政官牌招開政。
정조 10년
傳于李亨元曰。禁府都事汰去之代。今日政差出。
정조 10년
有政。吏批。判書李在簡。參判沈豐之進。參議未差。右承旨李亨元進。以兪彦鎬爲知敦寧。金魯鎭爲判義禁。鄭昌順爲同經筵。趙學敏爲禁府都事。鄭宇淳爲成川府使。尹長烈爲安北縣監。李集斗爲吏曹參議。檢閱二單李崑秀尹行任。
정조 10년
兵批。判書金履素。參判李在學。參議柳誼病。參知趙衍德入直進。行左承旨具明謙進。平安兵虞候單魚錫定。文山萬戶單尹履相。副護軍單權璹鄭萬始。副司直單。金頤柱金宇鎭李時秀趙弘鎭。
정조 10년
具明謙啓曰。平安兵虞候魚錫定。單付。啓下矣。以前任成川府使。方在罷黜中。何以爲之乎。敢稟。傳曰。敍用。
정조 10년
傳于李秉模曰。當該承旨許遞。前望單子入之。
정조 10년
傳于李秉模曰。右副承旨許遞。
정조 10년
李秉模啓曰。吏曹假郞廳來言。承旨有闕。政事。取稟。傳曰。明日爲之。
정조 10년
徐鼎修啓曰。卽者禁府都事來言。前江華留守朴祐源。捧口招事。命下。而判義禁金魯鎭未肅拜。次堂上例不得擧行云。判義禁。卽爲牌招。何如。傳曰。允。
정조 10년
具明謙啓曰。判義禁金魯鎭牌不進推考傳旨。今方捧入。而前江華留守朴祐源捧口招。命下之後。如是違牌。不卽擧行。事甚來安。更爲牌招。何如。傳曰。允。
정조 10년
以刑曹判書李命植牌不進推考傳旨。傳于徐鼎修曰。予之本意苦心。悉諭於前後絲綸。凡今在廷之臣。分數明者。雖云絶罕。尙庶幾皆已領會矣。朝家於一重臣。旣無私好。又於一重臣。寧有私惡。然而迷闇不識事者。必以爲是非無雙行。忠逆無兩混。兩重臣。若一是則當一非。爲逆與誣逆之間。決無竝世共做宦之理云云。此誠皮膜之論也。大抵本事。卽一朝廷之一大滄桑。若無前月十二日躬對諸臣質言肯綮之擧。則伊日以前。剽聞傳聞之說。而遽見拜官之擧。無怪乎出言致討。雖使平帥易地而當之。擧措宜如前兵判之爲矣。且平帥所遭中一件三件事。此姑舍是。第二件聲罪。最屬難明。蓋其言。出於乙未丙申間筵席而旋卽脕空。伊時似以此事。亦有酬酢於平帥者。廷臣之只知筵話云。然未聞脫空顚末者。有聞輒討。無人不言。此予所以質言於筵臣不顧事面之屑越。今於平帥事妥帖之後。又以前兵判事。置諸出場未出場之間。則是予活一重臣。反使嫁禍廷臣。予雖否德無能爲。不肯爲此沒料量之擧。日前金復仁之疏中一句語。亦從上所謂迷闇中出來。今予不言何以闡迷牖闇。雖以此重臣一己處義言之。聞今日之敎。更以區區去就。萬一逡巡於進身之方。則是不知有臣分。刑曹判書李命植。更卽牌招。使之入侍。此擧非爲重臣地也。則以自己之難進。移咎於許多廷臣。添一朝廷之風波。決知非老成人所敢爲。竝以此意知悉。
정조 10년
具明謙啓曰。刑曹判書李命植。再牌不進。推考傳旨。今方捧入。而入侍命下之後。如是違牌。終不入來。事體所在。誠極未安。所當更請牌招。而係是一日三牌。何以爲之。敢稟。傳曰。聞初下傳敎。豈敢如是逡巡。然職名宜欲一遞。本職許遞。仍令入侍。
정조 10년
兵曹口傳政事。副司直單李命植徐龍輔。
정조 10년
傳于徐鼎修曰。前刑曹判書入侍。
정조 10년
傳于具明謙曰。渠旣一一自服。罔赦之罪。豈逭王法。如渠昏劣不省事。雖令以其法處之。眞所謂勝之不武。廷臣之畏義怵分。不在於此囚之置法與否。昨日平問。尙有氣窒之慮。卽此不足更問。設或指陳敎使之人。必不愈於不早檢飭之朴祐源。以此以彼。宜卽火處。無至瘐斃。罪人尹悌東爲先遠地定配。此囚雖已決處。王府事體何至嚴。而俄令摘奸。則嚴囚則嚴囚。而間多不謹事。此後弊所關。當該判義禁罷職。入直都事先汰後拿。羅卒。令該曹嚴刑懲礪。
정조 10년
傳于李秉模曰。右副承旨入侍。
정조 10년
兵曹口傳政事。副司直單金載瓚。
정조 10년
徐鼎修。以禮曹言啓曰。鰲興府院君原豐府夫人遷葬合窆時出柩。以十五日申時爲定矣。因壙中有拘。今日曉頭。已爲出柩云。王大妃殿望哭之節。以今日申時擧行。何如。傳曰。允。
정조 10년
徐鼎修。以義禁府言啓曰。江華前留守朴祐源。今已拿來。而時任閣臣拿推者。該府勿爲拿囚。開坐捧供後出送待命所事。載在大典通編矣。口招罪人雖與循例拿推有異。時任閣臣之勿爲拿囚。旣在法典。朴祐源。姑令留在待命所。開坐時捧口招。何如。傳曰。允。
정조 10년
具明謙。以義禁府言啓曰。朴祐源。今已捧口招。依例出送待命所之意。敢啓。傳曰。知道。